Nøgleord

Sammendrag



Nøgleord

1. Harmonisering af afgiftslovgivningerne – det fælles merværdiafgiftssystem – fritagelser – tjenesteydelser, der har en nær tilknytning til udøvelsen af sport eller fysisk træning – udøvelse af sport – begreb – ikke-organiserede, usystematiske sportsaktiviteter, der ikke har deltagelse i sportskonkurrencer for øje – omfattet

[Rådets direktiv 2006/112, art. 132, stk. 1, litra m)]

2. Harmonisering af afgiftslovgivningerne – det fælles merværdiafgiftssystem – tjenesteydelser – transaktioner bestående af flere elementer – transaktion, der skal anses for en enkelt levering – kriterier ved fastlæggelsen

(Rådets direktiv 2006/112)

3. Harmonisering af afgiftslovgivningerne – det fælles merværdiafgiftssystem – fritagelser – tjenesteydelser, der har en nær tilknytning til udøvelsen af sport eller fysisk træning – adgang til et vandland – omfattet – kriterier – den nationale rets afgørelse

[Rådets direktiv 2006/112, art. 132, stk. 1, litra m)]

Sammendrag

1. Artikel 132, stk. 1, litra m), i Rådets direktiv 2006/112 om det fælles merværdiafgiftssystem skal fortolkes således, at ikke-organiserede, usystematiske sportsaktiviteter, der ikke har deltagelse i sportskonkurrencer for øje, kan udgøre udøvelse af sport i denne bestemmelses forstand.

Denne bestemmelse kræver ikke, at sportsaktiviteten udøves på et bestemt niveau, f.eks. på professionelt plan, eller at sportsaktiviteten udøves på en bestemt måde, dvs. systematisk eller organiseret eller med henblik på deltagelse i sportskonkurrencer, forudsat at udøvelsen af aktiviteten ikke foregår i en ren rekreativ eller underholdningssammenhæng.

(jf. præmis 22-25 og domskonkl. 1)

2. Jf. afgørelsens tekst.

(jf. præmis 27-30)

3. Artikel 132, stk. 1, litra m), i direktiv 2006/112 om det fælles merværdiafgiftssystem skal fortolkes således, at adgang til et vandland, der ikke alene tilbyder de besøgende et kompleks, der tillader sportsaktiviteter, men også andre former for underholdning og rekreation, kan udgøre en ydelse med nær tilknytning til udøvelsen af sport. Det tilkommer den forelæggende ret at afgøre, om dette, i lyset af de fortolkningselementer, som er fremkommet, er tilfældet i denne sag.

Med hensyn til spørgsmålet om, hvorvidt der er tale om en sammensat enkelt ydelse, skal det undersøges, om de inddelte installationer i det omhandlede vandland udgør en enhed, således at adgangen hertil er en enkelt ydelse, som det ville være kunstigt at opdele. I den forbindelse er den omstændighed, at den eneste form for adgangsbillet, der tilbydes til vandlandet, giver adgang til det samlede kompleks uden hensyntagen til, hvilken form for installation der rent faktisk anvendes, eller til, på hvilken måde og hvor længe komplekset anvendes i løbet af adgangsbillettens gyldighedsperiode, hvis dette som i det foreliggende tilfælde er tilfældet, et vigtigt indicium for, at der er tale om en sammensat enkelt ydelse.

Hvad angår spørgsmålet om, hvorvidt det væsentligste element inden for rammerne af en sådan sammensat enkelt ydelse er muligheden for at udøve sportsaktiviteter henhørende under artikel 132, stk. 1, litra m), i direktiv 2006/112 eller snarere ren afslapning og underholdning, skal denne afgørelse fastlægges ud fra gennemsnitsforbrugerens synsvinkel, hvilket skal afgøres på grundlag af samtlige objektive elementer. Som led i denne samlede vurdering skal der særligt tages hensyn til udformningen af det omhandlede vandland ud fra dets objektive karakteristika, dvs. de forskellige former for faciliteter, der tilbydes, deres indretning, deres antal og deres betydning i forhold til vandlandet som helhed.

(jf. præmis 32, 33 og 37 samt domskonkl. 2)